1Na makkekkuwangngé Saudara-saudara, uwéloriwi muwéngngerangngi paimeng Karéba Madécéng polé ri Allataala iya uwabbirittangngé riyolo lao ri iko. Purani mutarima, sibawa mateppe’ lao ri Kristus nasaba Karéba Madécéngngéro.
2Rékko makkatenning masse’ko ri aga iya uwabbirittangngéro, iyaro Karéba Madécéngngé napassalama’ko; sangadinna rékko saudara mateppe’i temmappahang.
3Aga iya upalettu’éwé lao ri Saudara-saudara iyanaritu iya puraé utarimato. Iya kaminang pentingngé, pada-pada iya tarokié ri laleng Kitta’é, upalettu’i lao ri iko makkedaé matéi Kristus nasaba dosa-dosata;
4sibawa rikuburu’i, iyakiya rimunri ripatuwoi paimeng ri esso matellué. Iyaro taroki towi ri laleng Kitta’é.
5Uwappaissengeng towi lao ri iko makkedaé iyaro Kristus iya puraé ripatuwo paimeng pura toni nappaitang Aléna lao ri Pétrus, nainappa lao ri iya seppulo duwa rasul-é.
6Purairo nappaitang towi Aléna lao ri lebbi lima ratu tau iya maccowériyéngngi. Maégangngéngngi polé risining tauwéro tuwo mupi makkekkuwangngé, nappai siyagangngaré tau iya matéénna.
7Purairo nappaitang towi aléna Kristus lao ri Yakobus nainappa lao ri sininna rasul-é.
8Paccappureng senna’na nappaitang towi aléna lao ri iyya — iyya iya pada-padaé ana’loloé iya jajiyé dé’pa nawettunna!
9Iyya iyanaritu rasulna Puwangngé iya kaminang mariyawaé. Dé’ usitinaja riteppu rasul, saba’ purani upanrasa-rasa jema’na Allataala.
10Iyakiya nasaba pammaséna Allataala, mancajika pada-pada keadaakku makkekkuwangngé. Nadé’ naparacuma Allataala maddampengekka. Mala iyya ritu iya majjamaé lebbi marejjing naiya sininna rasul laingngé. Iyakiya iyaro sitongenna tenniya usahaku; iyaro usahana Allataala iya mamaséiyékka sibawa iya majjamaé sibawakka.
11Jaji, muwi polé kégai mutarima Karéba Madécéngngéro — polé ri iyya’ga iyaré’ga polé ri rasul-rasul laingngé — iyaro dé’ namancaji soal. Iya pentingngé iyanaritu riyabbirittangngi iyaro Karéba Madécéngngé namateppe’ Saudara.
12Rékko iya riyabbirittangngéro iyanaritu makkedaé purani ripatuwo paimeng Kristus polé ri amaténgngé, magi naengka polé ri yelle’mu iya powadaéngngi makkedaé tau maté dé’ naripatuwo paimeng?
13Rékko tongengngi tau maté dé’ naripatuwo matu paimeng, iyaro bettuwanna dé’to naripatuwo paimeng Kristus polé ri amaténgngé.
14Narékko akkalarapanna Kristus dé’ naripatuwo paimeng polé ri amaténgngé, tentu dé’gaga appalanna mabbirittangngi agi-agi sibawa dé’to gaga appalammu mateppe’, saba’ iyaro atepperemmu dé’ nappunnai alasang agi-agi.
15Lebbi na iyaro, manessani makkedaé mabbelléki passalenna Allataala, nasaba riyabbirittangngi makkedaé purani Allataala napatuwo paimeng Kristus polé ri amaténgngé, padahal Allataala dé’ napatuwoi Aléna paimeng — rékko mémengngi tau maté dé’ naripatuwo paimeng!
16Saba’ rékko tau maté dé’ naripatuwo paimeng, tentu Kristus dé’to naripatuwo paimeng polé ri amaténgngé.
17Sibawa rékko Kristus dé’ naripatuwo tentu atepperemmu banna nippi bawang; bettuwanna iyaro ri laleng keadaang madosa mupo sibawa dé’ siseng muwappunnai paddennuwang.
18Iyaro bettuwannato makkedaé sining tau Kristéngngé iya matéénna dé’to nappunnai paddennuwang.
19Rékko paddennuwatta lao ri Kristus ri wettu tuwota ri laleng linoéwé bawang, tentu polé ri sininna rupa tauwé ri laleng linoéwé, idi’na ritu kaminang macilaka!
20Iyakiya annessana purani ripatuwo paimeng Kristus polé ri amaténgngé. Iyanaé boro’na makkedaé sining tau iya matéénna ripatuwoi matu paimeng.
21Saba’ amaténgngé muttama’i ri laleng linoé naolai séddié tau, makkuwatoro atuwongngé polé ri amaténgngé riwéréngngi rupa tauwé naola towi séddié tau.
22Pékkugi sininna rupa tauwé matéi nasaba ripasséddiwi sibawa Adam, makkuwatoniro iya manenna ripatuwoi matu, nasaba ripasséddiwi sibawa Kristus.
23Iyakiya tungke’-tungke’ ripatuwoi matu situru lélénna: bunge’-bunge’na Kristus; nainappa ri wettun-Na matti polé paimeng, nainappa lélénna sining tau iya muttama’é appunnangenna Kristus.
24Purairo kiyame’ni. Iyaro wettué nacaui matu Kristus sininna pamaréntaé, sininna akuwasangngé; sibawa sininna awatangengngé; nainappa nabbéréyang matu akuwasanna selaku arung, lao ri Allataala, Ambo’ta.
25Harusu’i Kristus mapparénta matteru narapi Allataala napatunru’ maneng balinna Kristus lao ri Kristus.
26Bali kaminang poddimonrié napatunru’ matu iyanaritu amaténgngé.
27Ri laleng Kitta’é tarokii makkuwaé, "Allataala pura mébbui sininna séuwa-séuwaé tunru’ lao ri Aléna." Manessani makkedaé iya riyakkattaiyé sibawa "sininna séuwa-séuwaé" iyaro dé’ nauttama Allataala, iya mébbuéngngi sininna séuwa-séuwaé tunru’ lao ri Kristus.
28Iyakiya pura manennana ripatunru’ ri yawa paréntana Kristus, na Aléna, iyanaritu Ana’na Allataala, napatunru’i matu Aléna lao ri Allataala iya puraé mébbui sini-sininnaé tunru’ ri Aléna. Na aléna Allataala matu parénta manengngi.
29Rékko tau maté dé’ naripatuwo paimeng, magi naengka tau ricemmé untu’ tau maté? Untu’ aga mennang napogau’i gau’éro? Rékko mémeng tau maté dé’ sises-siseng naripatuwona matu, untu’ aga mennang napogau’i gau’éro?
30Sibawa untu’ agato idi tamaélo moloiwi abalaé tungke’ wettu?
31Saudara-saudara! Esso-esso tahakka manrasa-rasa nasaba malompo nyawaku lao ri atuwommu saba’ mateppe’ko lao ri Kristus Yésus, Puwatta.
32Narékko iyaro banna poléi ri rupa tauwé bawang aga saroku untu’ méwa samanna méwai olokolo masekkangngé kuwaé, ri Efésus? Rékko mémeng tau maté dé’ naripatuwo paimeng, lebbi kessing muwi maccowériwi warékkadaéwé: "Laono mai taanré sibawa taénung, saba’ matéki matu baja."
33Aja’ muribengnguwang! Assiwollompollongeng iya majaé nasolangi ampé-ampé iya makessingngé.
34Mainge’ni makkekkuwangngé, sibawa aja’na mupogau’ dosa. Sitinajako harusu’ masiri makkedaé ri yelle’mu engka mupa iya dé’é naissengngi Allataala.
35Naullé engka makkutana, "Pékkugiwi tau maté ripatuwo paimeng? Tubu maragaé riwéréngngi mennang, wettunna tuwo mennang paimeng?"
36Donggo paha! Rékko tanengngi Saudara biné ri laleng tanaé, iyaro biné dé’ namaélo tuwo, rékko iyaro biné dé’ namaté riyolo.
37Sibawa biné iya natanengngé Saudara ri laleng tanaéro — naullé biné gandong iyaré’ga biné laingngé — iyanaritu batunna iyaro biné bawang, tenniya sininna iyaro tanet-tanengngé iya maéloé tuwo matti.
38Allataala muto mpéréngngi iyaro biné rupa iya manuru’é pakkitan-Na makessing untu’ tanet-tanengngéro. Untu’ tungke’ rupanna biné, Allataala mpéréngngi rupa tanet-tanen-Na mattungke-tungke.
39Watakkaléna mahlu’-mahlu’ iya makkényawaé dé’ napada maneng. Rupa tauwé mappunnaiwi sinrupa watakkalé, olokolo’é mappunnaiwi rupa watakkalé laingngé; manu’-manu’é laitto rupanna watakkaléna, sibawa balé laing towi rupanna watakkaléna.
40Makkuwatoro sibawa sining engkaé ri langié enrengngé sining engkaé ri tanaé. Tungke’-tungke’ iya sining engkaé ri langié mappunnaiwi agelloreng, namakkuwatoro sining engkaé ri tanaé.
41Agellorenna mata essoé laingngi naiya agellorenna kétengngé. Sining wéttowingngé mappunnai towi agelloreng tungke’-tungke’. Mala iyaro sining wéttowingngé tungke’-tungke’ mallail-laingétto agellorenna.
42Makkuwatoro gau’na matti sibawa sining tau maté iya ripatuwoé paimeng. Iyaro tubu iya rikuburu’é iyanaritu tubu iya weddingngé makebbong, iyakiya tubu iya ripatuwoé paimeng, iyanaritu tubu iya dé’é nawedding makebbong.
43Wettunna rikuburu iyaro tauwé, iyaro tubué majai sibawa malemmai; iyakiya wettunna ripatuwo paimeng, iyanaritu tubu iya magelloé namawatang.
44Wettunna rikuburu, iyaro tubué, tubu iya mallahérengngé; iyakiya puranana ripatuwo paimeng, iyaro tubué, tubu iya nabbéréyangngé Rohna Allataala. Engka tubu iya polé ri tanaé, engkato tubu iya polé ri Allataala.
45Ri laleng Kitta’é engka taroki makkuwaé, "Rupa tau mammulangngé, iyanaritu Adam, mancajiwi mahlu’ iya tuwoé," iyakiya Adam iya poddimonrié iyanaritu Roh iya mabbéré atuwong.
46Iya bunge’-bunge’é engka iyanaritu iya mallahérengngé, tenniya iya mabbaténgngé. Iya baténgngé rimonriwi polé.
47Adam mammulangngé ripancajiwi polé ri tanaé, iyakiya Adam iya maduwaé assalenna poléi ri surugaé.
48Sining taunna linoéwé iyanaritu pada-padai Adam mammulangngé iya ripancajiyé polé ri tanaé, iyakiya sining taunna surugaé iyanaritu pada-pada Aléna iya polé ri surugaé.
49Pékkugiki makkekkuwangngé iyanaritu pada-pada Adam iya ripancajiyé polé ri tanaé, tentu matti mancajiki matu pada-pada Aléna iya polé ri surugaéro.
50Akkattaku, Saudara-saudara, iyanaritu: tubu iya riwinrué polé ri daraé sibawa jukué, dé’ naulléi muttama’ ri Lino Barunna Allataala; sibawa tubu iya weddingngé maté dé’ nawedding maccowé mancaji mannennungeng.
51Pénessaini iyaé rahasiyaé: Dé’ tamaté maneng matu, iyakiya tappinra manekki matu.
52Iyaro gau’é kajajiyangngi matu tenrisenna-senna ri laleng sikédé mata, wettunna ripaoni tarompé’é untu’ paccappurenna. Saba’ wettunna riyéngkalinga oni tarompé’éro, sining tau maté ripaoto’i matu paimeng sibawa tubu iya mannennungengngé, sibawa idi manengngé ripinraki matu.
53Watakkaléta iya weddingngéwé maté harusu’i risulléi watakkalé iya dé’é nawedding maté, na watakkalé iya polé ri linoé harusu’i risulléi watakkalé iya polé ri surugaé.
54Rékko watakkalé iya weddingngé maté purani risulléi iya dé’é nawedding maté, sibawa watakkalé iya polé ri linoé purani risulléi watakkalé iya polé ri surugaé, ri wettuénnaro nakajajiyang aga iya tarokié ri laleng Kitta’é, "Purani ripallennye’ amaténgngé; rilolongenni apakalangngé!"
55"Eh amaténg, kégani apakalammu? Eh amaténg, kégani mosomu?"
56Mosona amaténgngé iyanaritu dosaé, na dosaé pajoppai perananna naolai hukkunna agamaé.
57Iyakiya sukkuru’ki lao ri Allataala; nawérékki apakalang naolai Yésus Kristus, Puwatta!
58Rimakkuwannanaro, Saudara-saudara iya uwamaséiyé, sitinajako mawatang sibawa makkamasé. Ajjamani’ matteru untu’ Puwangngé sibawa mattonget-tongeng, saba’ muwissenni makkedaé sininna iya mupogau’é untu’ Puwangngé, dé’ nasiya-siya matu.
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn